

टी-सीरिज वाले अपनी फिल्मों से ज्यादा मेहनत उसके संगीत पर करते हैं। संगीत लोकप्रिय होता है तो खूब बिकता है और उसके कारण फिल्मों को भी अच्‍छी आमदनी हो जाती है। ये फॉर्मूला उन्होंने कई बार आजमाया है और अक्सर कारगर साबित हुआ है।

यारियां' में नए कलाकार हैं। कम बजट में फिल्म बना दी गई है, लेकिन फिल्म का संगीत जोरदार है। 'एबीसीडी', 'सनी सनी', 'बारिश' जैसे कई गानें धूम मचाए हुए हैं, जो दर्शकों को सिनेमाघर तक खींच लाए हैं।

फिल्म का निर्देशन किया है दिव्या खोसला कुमार ने। दिव्या ने 20 से ज्यादा म्युजिक बीडियो निर्देशित किए हैं और उनकी यही छाप 'यारियां' पर भी नजर आती हैं। पूरी फिल्म को उन्होंने म्युजिक वीडियो की तरह बनाया है। हर फ्रेम खूबसूरत है, स्लोमोशन और स्टाइलिस्ट शॉट है, बेमौसम बर्फ गिर रही है या बारिश हो रही है। ये सब पांच से दस मिनट के म्युजिक वीडियो में बिना कहानी के भी अच्‍छा लगता है, लेकिन यदि आप फिल्म बना रहे हो तो एक अदद कहानी की जरूरत होती है।

यारियां' में सबसे कम मेहनत स्क्रिप्ट पर ही की गई है। ऐसा लगता है कि पहले गाने बना लिए गए और फिर उनकी सिचुएशन बनाते हुए स्क्रिप्ट तैयार की गई। कहानी लिखने पर ज्यादा मेहनत नहीं की गई। स्टुडेंट ऑफ द ईयर, जो जीता वही सिकंदर, मैं हूं ना, लगान, फाल्तू जैसी फिल्मों को देख कहानी तैयार कर दी गई। आश्चर्य की बात तो यह है कि इन सुपरहिट फिल्मों की कहानियों की नकल करने का काम भी ठीक से नहीं हुआ।

कहानी और स्क्रिप्ट्स में कमजोरियां ही कमजोरियां हैं। सिक्किम में एक कॉलेज है जहां उसी तरह के टिपिकल स्टुडेंट हैं जैसा आप अनेक फिल्मों में देखते आए हैं। एक 'गे' टाइप है, एक हीरो का साइडकिक है, हीरो का दिल पढ़ने की बजाय पजामा पार्टीज़ में लगता है। छात्राओं की बात की जाए तो ऐसा लगता है ‍कि जैसे फैशन परेड चल रही हों। हॉट लड़कियों की स्कर्ट उड़ती रहती है और जो लड़कियां पढ़ने वाली रहती हैं उन्हें बहनजी टाइप बताया गया है। स्टु

डेंट्‍स के तो हॉर्मोंस में बदलाव आ रहा है इसलिए उनका एक-दूसरे के प्रति आकर्षित होना स्वाभाविक है, लेकिन उम्रदराज टीचर्स भी उनकी तरह हरकतें करते रहते हैं। लड़के बेधड़क लड़कियों के होस्टल में किस करने के लिए पहुंच जाते हैं। इमोशन डालने के लिए मां-बेटे और दोस्ती के नाम पर आंसू बहाऊ दृश्यों की भरमार है।

हीरोगिरी दिखाने का भी इंतजाम किया गया है। एक ऑस्ट्रेलियाई, कॉलेज की जगह रिसोर्ट और केसिनो बनाना चाहता है। कॉलेज का प्रिंसीपल इसके लिए तैयार नहीं होता तो वह एक चैलेंज देता है कि यदि उसके कॉलेज के स्टुडेंट्स संस्कृति और खेलों में ऑस्ट्रेलियाई स्टुडेंट्स को हरा देते हैं तो वह कॉलेज पर कब्जा नहीं करेगा।

संस्कृति के नाम पर ऊटपटांग हरकतें होती हैं और ये इतनी लंबी चलती हैं कि फिल्म खत्म होने का इंतजार असहनयीय हो जाता है। फिल्म में ऐसे कई दृश्य गढ़े गए हैं जिनका कहानी से ताल्लुक नहीं है। इन दृश्यों की असेम्बलिंग कर दी गई है।

फिल्म देखते समय कई सवाल उठते हैं, जैसे प्रिंसीपल इन स्टुडेंट्स को ऑस्ट्रेलियाइयों से मुकाबला करने वाली टीम में क्यों चुनता है जिनके खराब व्यवहार के लिए वह नाराज था। दीप्ति नवल उस ऑस्ट्रेलियाई लड़के के चोटिल हाथ पर अचानक दवाई लगाने क्यों पहुंच जाती है जिसने उसके बेटे को मारा था। चूंकि दीप्ति को महान दिखाना था, इसलिए इस दृश्य को फिल्मा लिया गया जबकि कहानी में ये कही से फिट नहीं होता। फिल्म के क्लाइमेक्स में 'माउंटेन क्लाइंबिंग' जैसे कठिन काम को हास्यास्पद बना दिया गया जिसमें भारतीय स्टुडेंट जीत जाता है।

फिल्म में ज्यादातर नए कलाकार हैं, जो अभिनय के मामले में बेहद कच्चे हैं। हिमांश कोहली और रकुल प्रीत सिंह का पहला प्रयास औसत दर्जे का है। निकोल फारिया का काम सिर्फ सेक्सी दिखना था। देवांशु शर्मा, श्रेयस पर्दीवाला, ईवलिन शर्मा भी कोई खास असर नहीं छोड़ पाए। गुलशन ग्रोवर, दीप्ति नवल और स्मिता जयकर जैसे सीनियर कलाकारों ने सिर्फ पैसे के लिए यह फिल्म की।

दिव्या कुमार खोसला ने फिल्म का प्रस्तुतिकरण युवाओं को ध्यान में रखकर किया और फिल्म को कलरफुल बनाया, लेकिन सिर्फ शॉट टेकिंग ही फिल्म निर्देशक का काम नहीं होता। फिल्म के अंत में वे लिखती हैं कि 'बच्चा संभालना और फिल्म निर्देशित करना सबसे मुश्किल दो काम हैं और मैंने ये साथ में किए।' पता नहीं दर्शक उनके 'यारियां' बनाने का अहसान कैसे चुका पाएंगे?

बैनर :
टी सीरिज सुपर कैसेट्स इं‍डस्ट्रीज लि.

निर्माता :
भूषण कुमार, किशन कुमार

निर्देशक :
दिव्या खोसला कुमार

संगीत :
प्रीतम चक्रवर्ती, मिथुन, यो यो हनी सिंह, आर्को पार्वो मुखर्जी, अनुपम अमोद

कलाकार :
हिमांश कोहली, रकुल प्रीत सिंह, निकोल फारिया, देवांशु शर्मा, इवलिन शर्मा, गुलशन ग्रोवर, दीप्ति नवल

सेंसर सर्टिफिकेट : यूए * 2 घंटे 25 मिनट

